הודא זוע'בי

הודא י. זוע'בי (בערבית: هدى الزغبي; באנגלית: Huda Zoghbi, נולדה ב-1954) היא רופאה וחוקרת לבנונית-אמריקאית בתחום הנוירולוגיה, חברה באקדמיה הלאומית למדעים בארצות הברית, חוקרת במכון הווארד יוז למחקר רפואי ומנהלת את המכון למחקר נוירולוגי בבית החולים לילדים בטקסס. זוע'בי היא חלוצה בחקר מחלות נוירולוגיות, ועומדת מאחורי גילוי הגנים האחראיים לתסמונת רט ולאטקסיה ספינוצרבלרית מסוג 1. תגליותיה תרמו להבנת מחלות נוירוגדנרטיביות (עצביות-ניווניות) רבות.

 קורות חיים והשכלה 
זוע'בי נולדה בשם הודא י. אלהיברי בשנת 1954 בביירות, בירת לבנון, לאב יצרן שמן זית ואם עקרת בית. אמה דחפה אותה ללמוד רפואה, כדי שיהיה לה מקצוע אשר יספק לה ביטחון ועצמאות, דבר שהיא האמינה שיהיה הכרחי עבורה כאישה במזרח התיכון.

זוע'בי החלה ללמוד ביולוגיה באוניברסיטה האמריקנית בביירות בשנת 1973, ובשנת 1975, החלה ללמוד בפקולטה לרפואה שבאוניברסיטה.

באותה השנה, פרצה מלחמת האזרחים בלבנון, ומעבר מן הבית אל האוניברסיטה היה מסוכן במיוחד. הדבר לא עמד בדרכם של זוע'בי וחבריה לכיתה, שהיו נחושים לסיים את שנת הלימודים, והם העבירו את השנה כשהם גרים במרתפי האוניברסיטה.

לקראת סוף שנת הלימודים, אחיה הצעיר של זוע'בי נפגע מרסיס, ובעקבות כך הוריה של זוע'בי שלחו אותה ואת אחיה לשהות במהלך הקיץ בביתם של אחותם הגדולה, שחיה בטקסס, בתקווה שהמצב הביטחוני בלבנון ישתפר עד סוף הקיץ. ואולם, במשך הקיץ המלחמה גברה, והחזרה ללבנון הייתה מסוכנת מדי עבור זוע'בי ואחיה. הם החליטו להאריך את שהותם בטקסס, שהות שנמשכה עד היום.

זוע'בי למדה ב בנאשוויל, שם סיימה את ההכשרה הרפואית וקיבלה את תואר הדוקטור לרפואה בשנת 1979.

באותה השנה, זוע'בי החלה להתמחות ברפואת ילדים ב, ובשנת 1982 החלה להתמחות בנוירולוגיה. היא סיימה את ההתמחות בשנת 1985 והחלה בעבודת מחקר בגנטיקה מולקולרית.

בשנת 1988, הקימה את המעבדה שלה בביילור קולג' לרפואה, שם היא חוקרת עד היום.

כיום זוע'בי נשואה לוויליאם זוע'בי, אותו הכירה עוד מלימודיה באוניברסיטה האמריקנית בביירות, ולהם שני ילדים, ראולה ואנתוני.

 ההשראה למחקר 
בשנת 1983, במהלך הכשרתה כרופאת ילדים נוירולוגית, זוע'בי קראה מאמר על תסמונת רט ונתקלה בילדות הלוקות בתסמונת זו בבית החולים לילדים שבו התמחתה. היא הייתה מתוסכלת מהעובדה שהיא לא יכלה לספק מענה רפואי עבורן, מאחר שהמחלה הייתה ידועה מעט מאוד למדע. היא החליטה לפנות לעיסוק במחקר במטרה להגדיל את הידע על התסמונת ולמצוא את הגורם הגנטי שלה, וכך לספק מענה רפואי עבור המטופלים.

 פעילותה ותרומתה המדעית 
זוע'בי היא פרופסור למדעי המוח, נוירולוגיה, גנטיקה מולקולרית ורפואת ילדים בביילור קולג' לרפואה בטקסס. היא ראש מעבדה העוסקת בחקר מחלות נוירולוגיות ותפקוד המוח, העומדת מאחורי תגליות חשובות.

בשנת 1993, זוע'בי וצוות המעבדה שלה גילו את הגן המעורב באטקסיה ספינוצרבלרית מסוג 1, והבינו את המנגנון העומד מאחורי המחלה. גילוי זה מאפשר לחוקרים לחפש תרופות שיוכלו לטפל במחלה, ותורם להבנה של מחלות דומות, נפוצות יותר, בהן מחלת אלצהיימר ומחלת פרקינסון.

בשנת 1999, זוע'בי וצוות המעבדה שלה גילו והבינו את תפקידו המשמעותי של הגן , שמוטציה בו גורמת לתסמונת רט, ולבעיות מוחיות רבות אחרות, ביניהן אוטיזם.

כמו כן, המעבדה של זוע'בי עומדת מאחורי גילוי הגן Math1, החיוני לתפקודים רבים במוח.

בימים אלו, המעבדה של זוע'בי עוסקת בין היתר במציאת דרכים לרפא או לעכב את התפתחות המחלות הללו.

 פרסים 
זוע'בי זכתה בפרסים רבים, ביניהם:
 פרס שאו במדעי החיים ורפואה לשנת 2016, יחד עם אדריאן בירד
 פרס אדווארד מ. שקולניק במדעי המוח לשנת 2014
 פרס פרל מייסטר גרינגרד לנשים בולטות במדע לשנת 2013
 פרס דיקסון ברפואה לשנת 2013
 פרס גרובר במדעי המוח מטעם אוניברסיטת ייל בנוירולוגיה לשנת 2011
 פרס פריצת דרך במדעי החיים לשנת 2017
 בין זוכי פרס קוולי למדעי הרוח לשנת 2022 על עבודתם החלוצית ומנהיגותם בפיתוח הפרעות במוח

 לקריאה נוספת 
* Women Pioneers in Texas Medicine מאת Elizabeth Silverthorne, עמודים 188–193 ()

 קישורים חיצוניים 

 Baylor College of Medicine - Huda Zoghbi: A lab of her own
 Yale news - Biographies of the 2014 honorands
 The New York Times - Researchers Toil With Genes on the Fringe of a Cure

 הערות שוליים 

קטגוריה:נוירולוגים אמריקאים
קטגוריה:רופאות אמריקאיות במאה ה-20
קטגוריה:מדעניות מוח אמריקאיות
קטגוריה:נשים לבנוניות
קטגוריה:זוכי פרס גרובר במדעי המוח
קטגוריה:זוכי פרס פריצת דרך במדעי החיים
קטגוריה:זוכות פרס פרל מייסטר גרינגרד
קטגוריה:זוכי פרס קוולי
קטגוריה:זוכי פרס דיקסון ברפואה
קטגוריה:זוכי פרס קרן גיירדנר הבינלאומי
קטגוריה:ביירות: אישים
קטגוריה:סגל מכון הווארד יוז למחקר רפואי
קטגוריה:לבנונים שנולדו ב-1954
קטגוריה:לבנוניות שנולדו ב-1954
קטגוריה:אמריקאיות שנולדו ב-1954
קטגוריה:אמריקאים שנולדו ב-1954